text:
Vit hava nú hvítusunnu, høgtíðin, ið roknað verður sum føðingardagur kirkjunnar. Og rokkin so langt, eru vit komin til síðstu høgtíð í kirkjuárinum. Næsta stóra kirkjuliga høgtíðin eru jólini, og tey vera sum kunnugt í einum nýggjum kirkjuári.
Tann, kirkja, sum hevur hvítusunnu sum føðingardag, byrjaði gerning sín tann dagin, tá halgi andin kom yvir ápostlarnar. Og slit hevur ikki verið í síðan. Ápostlarnir vóru orðum Jesu lýdnir, teir fóru út og boðaðu fólki um Frelsaran og gerning hansara. Lærdu og doyptu, og kirkjulið vórðu so við og við grundað í Eysturlondum og londum kring Miðjarðarhav.
Í Róm er ein kirkja nevnd San Clemente. Henda Klæmintskirkja er bygd á toftina av einum tí elsta halgidómi í heiminum, grundaður longu í fyrstu øld e.Kr. Og nú vit hátíðarhalda føðingardag kirkjunnar, er hóskandi at dvølja júst við henda okkara elsta kristna fundarstað.
Søgan er henda: Rómverjar jagstraðu tey kristnu, sum tí í loynd savnaðust til ákallan og bøn. Í niðastu flónni undir Klæmintskirkju er bønhús teirra funnið. Her komu tey saman fyri út við 2000 árum síðan. Í nánd hevur verið halgidómur hjá rómverskum hermonnum, sum hildu krígshalgisiðir sínar hátt í hevd. Tá kristindómurin fekk fríar ræsur, varð ein kirkja bygd oman á toftina av gamla húsinum. Hesa kirkju løgdu normannar í oyði, tá teir gjørdu innrás í 1000-árunum. Eftir hesa oyðing vórðu toftirnar fyltar við múrsteinsbrotum og nýttar sum grund undir eini nýggjari kirkju, sum enn stendur uppi.
Tann elsti parturin av bygninginum er sostatt sløk tvey túsund ára gamal og er fjúrtan metrar undir verandi gøtuhædd. Toftin í miðflónni er frá fjórðu øld og tann ovasta frá bygging í ellivtu øld. At toftin av elstu kirkjuni í dag er so mikið sum 14 m undir verandi kirkju, sigur okkum, hvussu nógv gøtuyvirflatan í Róm er hækkað seinastu 2000 árini.
Søgan sigur frá mongum ólukkum, ið rakt hava Róm – kríggj, innrás, eldsbruna og jarðskjálvta. Mangir bygningar eru rapaðir ella skeiklaðir, tekjur sjúnkaðar og súlur brotnaðar og verið liggjandi.
Italiumenn hava ongantíð verið fyri at beina burtur alt gamalt og illa farið. Bygt hevur verið aftrat skaddum húsum ella eisini oman á tey. Einans teir alra ringast skaddu partarnir hava verið ruddaðir burtur. Í Klæmintskirkju eru súlurnar ymiskar. Heldur enn at høgga nýggjar súlur, eru byggimeistararnir farnir eftir gomlum, ið brúk ikki var fyri meira.
Soleiðis er Klæmintskirkja bygd á múrarnar av gomlu kirkjunum. Grót er fylt í tær minni haldbæru rustirnar og útmúrarnir nýttir sum grund undir næstu hædd.
Forngrevstur í Klæmintskirkju
Jarðarmunurin er eisini sjónligur, tá ein ber San Clemente saman við Colosseum. Hesir báðir bygningar eru í nánd av hvørjum øðrum, men støðismunurin á hesum gamla rómverska teatrinum – bygt árini 69-82 – og núverandi Klæmintskirkju er stórur. Niðasta toftin undir kirkjuni er á hædd við Colosseum, og tað samsvarar væl við tíðina, tí báðir bygningar eru bygdir at kalla samtíðis. Ymiski grundhæddarmunurin á byningum í Róm kann tí nýtast til at tíðarfesta toftir og fornar grundir.
Og at býurin eisini er ‘lyftur upp’ síðan verandi Klæmintskirkja var liðug í tólvtu øld, sæst av umstøðunum kring kirkjuna. Fyrr gingu fólk upp eina trappu, tá tey fóru til messu, í dag ganga tey niður eina trappu.
Forngrevsturin í Klæmintskirkju byrjaði í 1857. Tá visti eingin, at søga, ið røtur hevði aftur til fyrstu kristnu øldina, var goymd undir marmorgólvinum í miðaldarkirkjuni.
Síðan 1600-árini hevur San Clemente við kleystri hoyrt til ta írsku greinina av dominikanarskipanini. Dominikanar hava allar dagar havt serstakan áhuga fyri gransking og vísindi, og abbatin, faðir Joseph Mullooly (1812-1880) var forvitin.
Um hetta mundið var stórur áhugi fyri fornfrøði, og hann rein eisini við Mullooly – hví stungu tveir hálvbogar seg upp gjøgnum gólvið í kirkju hansara? Hví stóð navnamerkið (monogrammið) hjá Jóhannesi páva II í marmorkórinum, mitt í kirkjuni, tá hesin pávin var deyður 535 og ikki var farið undir at byggja hesa kirkjuna fyrr enn 1108? Og hví lá gamla Colosseum so langt niðan fyri hinar partarnar av bygda økinum her um leið?
Her búði okkurt kanningarvert undir. Saman við Giovanni Battista de Rossi (1822-1894), fornfrøðingi, fór Mullooly undir at grava í 1857. Trettan ár seinni var greitt, at Klæmintskirkja hevði eina drúgva forsøgu.
Kirkjan frá fjórðu øld varð grivin undan, eins og partar av tí rómverska byninginum frá fyrstu øld niðast.
Her helt tann nú frælsi, kristni trælurin Klæmint (Clemens) fyrstu, loyniligu prædikur sínum í teim døgum, tá tey kristnu vórðu jagtrað. Klæmint var fyristøðumaður hjá teimum kristnu og gjørdist pávi ár 88 sum Clemens I.
Hjá okkum er klæmintsmessa 23. november, og hon er vígd minninum um henda pávan. Í bókini »Dagar og nøvn í álmanakkanum« sigur Axel Tórgarð:
Vit vita, at hesin Klæmint livdi í Róm, tá Pætur ápostul var á døgum. Hann er nú vanliga roknaður at vera triði maður eftir Pætur í pávastólinum í Róm, og kirkjufaðirin Ideneo sigur, at hann hevði sæð og talað við teir signaðu ápostlarnar. Klæmint var pávi ár 88-97. Eftir øllum at døma hevur hann skrivað tað brævið, ið rópt verður Fyrra Klæmintsbræv, og er frá árinum 96.
Um Klæmint sjálvan eru nógvar halgisøgur. Sagt verður, at hann endaði dagar sínar við at vera blakaður í havið við einum akkeri umn hálsin. Hann hevur síðan tá verið roknaður sum verndahalgimenni hjá sjómonnum. Dagurin 23. november hevur eisini tvey onnur nøvn: veðurlambsmessa og fyrsti vetrardagur (tá vetrarfjórðingsárið tekur við). »Skt. Klement monne os vinteren bringe« verður tikið til í einum gomlum álmanakkaversi.
Latíniska navnið Clemens merkir »hin mildi«.
Sum rómverjum vant
Faðir Mullooly hevði fingið spurning sín svaraðan. Bogarnir vóru krúnan á nøkrum súlnahválvum í miðkirkjuni. Haðan stavaði eisini Jóhannesar-monogrammið. Alt tað stóra marmorkórið í miðaldarkirkjuni er bygt oman á gomlu, tyrvdu kirkjuna.
Tá grivið varð í hesari toftini, varð eisini komið eftir, hví áneyðir høvdu verið fyri at byggja nýggja kirkju. Múrar og súlur høvdu fingið skaða av jarðskjálvta. Fyrst hevði verið roynt at umvæla við at byggja stuðulsmúrar kring tær súlur, ið mesta skaða høvdu fingið. Hesir múrar standa enn, og hóast mangar øldir í dunga, eru sjónligir teir kálkmálningar, ið málaðir eru á veggirnar sum prýði.
Tá normannar í 1084 herjaðu í Róm, varð nógv lagt í oyði, og Klæmintskirkja slapp ikki undan teirra meinsókni. Tað var bara tað, at hon ikki heilt fór í sor og dunga. Skaðar eftir jarðskjálvta kundu bøtast aftur, men móti normannum formáddu rómverjar sær lítið.
Aftur varð leitað til gomul ráð – sum rómverjum vant. Teir rivu tekjuna niður og fyltu grót í gomlu kirkjutoftina. Nýggj Klæmintskirkja varð bygd omaná – við teirri gomlu sum fyrimynd.
Farvegur av bústaði
Fornfrøðiligi útgrevsturin í Klæmintskirkju var trupul. Grivið varð út við hond, og tað var ikki bara at bera tonsatals múrsteinsbrot burtur. Stúttur og skorður máttu setast í tømdu toftirnar, undir gólvið í kirkjuni, so at ikki alt skuldi sjúnka.
Grótfyllan hevði hildið gólvinum uppi. Mullooly og de Rossi múraðu ein heilan ‘skóg’ av tigulstúttum upp, og tær fylla í dag høvuðsskipið í kirkjuni frá fjórðu øld.
Í 1912 helt ein annar dominikanari, Louis Nolan, fram við arbeiðinum. Størsti trupulleiki hansara var ein stórur hylur, har vatnið stóð tveir metrar upp í niðastu toftini. Hann sá ikki, hvaðan vatnið rann; tað seyraði bara út millum grótfylluna. Og har rennur framvegis vatn. Gitt verður, at tað vellir út úr einari keldu undir jørð, ella eini ókendari vatnveiting (akvadukt), sum fólk í gamla Róm fingu drekkivatn úr. Men tað eydnaðist Nolan at veita vatnið burtur úr toftini við at grava ein tunnil út í gomlu búrennuna, ‘cloaca maxima’, ið rennur fram við Colosseum. Hesin vatntunnil er nakrar metrar undir gólvinum í niðastu toftini, og leivdir, ið funnar vórðu undir grevstrinum, kundu bent á, at har hevur verið bústaður áðrenn stóra eldsbrunan í Róm ár 64 e.Kr.
Tvey hús eru grivin fram í hesi niðastu flónni. Umframt fyrsta kristna bønhúsið eini sethús. Og framvegis er ikki greitt, hvat bønhúsið hevur verið nýtt til, áðrenn Klæmint saman við trúarfeløgum sínum leitaði sær hagar til gudstænastu.
Hetta lítla kapellið er bygt eftir mikla eldsbrunan í 64. Tað sæst m.a. av, at skot er millum bæði húsini. Hetta var kravt fyri at avmarka vandan fyri eldskaða, um tílík ólukka skuldi endurtikið seg.
Tveir átrúnaðir lið um lið
Húsið er skilað sundur í momg smá rúm – hevur tjúkkar múrar, men ongar gluggar. Og múrarnir tala. Teir siga okkum, hvør samfelagsstætt her hevur verið. Húsið er bygt av stórum royðugróti meðan grannahúsið er bygt av vanligum tigulsteinum.
Her hava fleiri húski búleikað, men síðst í aðru øld hevur húsið verið halgidómur hjá mithratilbiðjarum. Mithra var aðalgudur hjá persum, men eisini høgt í metum hjá rómverskum hermonnum. Tveir ólíkir halgidómar hava so statt húsast dyr um dyr. Tey kristnu møttust í loynd í øðrum húsinum, meðan ungir hermenn dyrkaðu teirra gud í hinum húsinum.
Tvey hundrað ár eftir at Clemens pávi var deyður, kundu tey kristnu tæna Harranum í friði og náðum. Hjúklað varð mikið um minni frá teirri tíðini, tá tey kristnu vórðu jagstrað og pínd. Samkomustøð teirra fyrstu kristnu vórðu varðveitt. Gamla tigulhúsið var eitt av hesum, og síðst í fjórðu øld varð tað bygt um til eina veruliga kirkju.
Her hendi tað, sum týski rómverskkatólski biskupurin Johannes von Euch (1834-1922) yrkir (í týðing Mikkjals á Ryggi):
Á halgan botn eitt hús er sett,
tess grundarstein á sannleiks klett
vár Jesus sjálvur hevur lagt,
og sigra skal tað sátans makt.
Kristindómurin fær fótafesti
Í árinum 395 varð tað brádliga bara kristindómurin, ið varð loyvdur sum átrúnaður. Gomul gudatrúgv – eitt nú mithradyrkanin – varð forbjóðað, og prestarnir í San Clemente tóku gamla grannahúsið.
Tann niðasta hæddin varð fylt upp, og í teimum rúmum, Mithra hevði verið tilbiðin, løgdu prestarnir nú grund undir ‘apsis’ (hálvkringluta eysturgalvsatbygningin) til ta kirkju, sum farið varð undir at byggja fá ár undan. Týdningurin, ið kristindómurin fekk – í mekt og mæti – lesist í ymsu brigdunum í bygningsverkinum og skreytbúnum í San Clemente. Stórt varð tikið til, tá kirkjan varð bygd.
Tann nýggja kirkjan, ið seinni varð bygd – í tólvtu øld – var kortini ikki so prýðilig sum tann fyrra úr fjórðu øld.
Ein av útmúrunum varð í fyrsta umfari bygdur á nakrar súlur og annar á ein av gomlu innmúrunum. Loftið var vanligt bjálkaloft. Haraftrat varð bygt tað kleystrið, sum munkarnir enn eru í, og ein garður kring um kirkjuna.
Ikki fyrr enn í átjandu øld varð kirkjan víðkað til gomlu útmúrarnar. Tað hendi um somu tíð sum kirkjan fekk hválv, dýrt og prangandi við gyltum skurðprýði.
Pávin vildi vísa sína og kirkjunnar mekt og mæti.
---
Verndarmaður við vetri og veðurlambi
Við akkerinum sum merki er Sankta Klæmint vorðin verndarmaður hjá sjómonnum. Í nógvum havnarbýum eru kirkjur vígdar honum: Í London Saint Clement Danes og í Aarhus verður dómkirkjan longu í 1195 nevnd Sankt Clements Kirke.
Klæmintsmessa hevur verið hildin tíðliga í kristnu tíðini í Norðurlondum. M.a. sigur Anton Degn frá, at í kristnirætti Jóns erkibiskups Reyða, sum allur var galdandi frá 1277 til trúbótina, finnast høgtíðir, og millum teirra er so eisini klæmintsmessa (23/11). Eftir trúbótina verður hon eisini nevnd í kalendarum og álmanakkum og sálmabókum.
Tann gamla, upprunaliga norðurlendska og eisini germanska sundurbýtingin av árinum var í tvey – vetrarhálvárið og summarhálvárið. Men seinni verður árið skift sundur í fýra partar: vetur og vár, summar og heyst. Báðar hesar sundurbýtingarnar eru at finna í álmanakkanum hjá okkum, soleiðis, at vetrarhálvárið byrjar 14. oktober – á veturnáttum – men fyrsti vetrardagur er á klæmintsmessu, 23. november. Tá byrjar vetrarfjórðingsárið.
Hetta at vetrarfjórðingsárið byrjar og 23. november er fyrsti vetrardagur, er eldri enn tann kristna tíðarrokningin og tað kristna klæmintsmessuhaldið. Í heidnari tíð í Norðurlondum og hjá germanum helt sigling uppat fyri veturin um hesa tíðina. Hetta hevur kanska eisini gjørt sítt til, at Klæmint varð væl umtóktur sum halgimenni, av tí at akkerið var hansara merki, og hann gjørdist verndarmaður sjómanna.
Klæmintsmessa hevur í føroyska álmanakkanum eitt navn aftrat: veðurlambsmessa. Tað er ivaleyst gamalt í Føroyum og hevur, sum navnið sigur, við seyðahaldið at gera. Viðvíkjandi veðurlambsmessu kann vera lagt aftrat: Tað, sum er hongt upp av skurðinum, t.d. á veturnáttum, er gott at eta sum ræst á veðurlambsmessu.
(Kelda: Axel Tórgarð. Dagar og nøvn í álmanakkanum)


c: text/html

text:
Undan 9. umfari í Effodeildini: HB - TB
Hóast nógv vatn er runnið í Havnará síðan dagarnar, tá HB og TB stríddust um, hvør skuldi verða ovast í føroyskum fótbólti, er ein serlig kensla yvir dagin, tá TB kemur til Havnar.
Kappingarbyrjanin hjá tvørámonnum var einki at reypa av við teimum stórum ósigrum móti KÍ og 07 Vestur. Men tá høvdu teir fingið nóg mikið, og síðan hevur pílurin peikað beint uppeftir.
Eftir keðiliga tapið vesturi á Dungasandi hava dagsins gestir fingið stig í øllum dystunum, og helst eigur 1-0 sigurin á Víkingi í undanfarna umfari at kennast serliga góður.
Vit hava klárað okkum sera væl higartil og hava enn ikki tapt í ársins Effodeild og liggja tí í verandi løtu greitt á odda.
Øll vita tó, at trøini vaksa ikki inn í himmalin, og vit mugu ikki gloyma, hvar vit koma frá, og at vit mugu hava bæði bein væl plantaði á jørðini.
Gera vit tað, samstundis sum vit halda fram við góða og ágangandi álopsfótbólti okkara og binda væl fyri í verjupartinum, eiga vit eisini at klára okkum væl sunnudagin.
Vit gleða okkum almikið at fáa TB og allar teirra fjepparar á vitjan sunnudagin og ynskja øllum hjartaliga vælkomin í Gundadal, okkara leikvøll. Dysturin byrjar kl. 15.00.
Koyr á, HB!!!
Allir dystirnir í 9. umfari eru hesir:
1005 Víkingur - KÍ
1205 ÍF - NSÍ
1205 07 Vestur - AB
1205 EB/Streymur - B36
1205 HB - TB

robotstxt: allowed

filter: keep


text:
Krabbameinssjúk børn og foreldur hava opið hús
Tubbaksroykur: Føroyar við í altjóða luft-góðsku kanning
Gott nýggjár!
Gott nýggjár og alt tað besta í 2007 frá Krabbameinsfelagnum og nevndarlimum.
Gleðilig jól!
Gleðilig jól og bestu ynskir frá Føroya felag móti krabbameini
Felagið hevur fingið 30.000 kr.
Bót til bata: Opið hús 31. oktober
Vit varpa ljós á bróstkrabba
Fleiri og fleiri yvirliva bróstkrabba
Í Føroyum fáa í miðal 24 kvinnur bróstkrabba um árið
Oktober er bróstmánaður
Tilboð til børn
Fólkaheilsuætlan føroyinga
Donsk heimasíða um sól v.m.
Foreldrabólkurin fingið kr. 20.000,-
Foreldrabólkurin fingið stóra peningagávu
Krabbameinsfelagið varpar ljós á avvarðandi
Skótar stuðla børnum við krabbameini
Góð ráð um sólvanar…
Húðkrabbi nærum trífaldaður eftir 10 árum
Fólkaheilsuætlan hjá landstýrinum: Um krabbamein


text:
Føroysku súlustovnurin er í vøkstri.
Tað staðfestir Havstovan, sum okkurt um tíggjuna hvørt ár telur súlurnar í Mykinesi. Fuglarnir verða taldir við myndum, og í summar eru hesar myndirnar tiknar við dronum.
Eini 2.350 pør av súlu eiga í Føroyum, og stovnurin er í vøkstri, hóast einar 500 grásúlur verða tiknar um árið. Í grannalondunum er súla friðað, tí hon minkaði so nógv í 1800-talinum.
Súlan eigur bert í Mykineshólmi, Flatardranga og Píkardranga. Haraftrat eiga eini fimm pør í Mykinesi.
Havstovan sigur, at sannlíkt kemst ein partur av vøkstrinum í súlustovninum í Føroyum av tilflyting úr Skotlandi og Íslandi, har stovnurin hevur verið í vøkstri seinnu árini.
Súlan livir einamest av sild og makreli, og tí hevur hon havt ovmikið av føði seinnu árini.
Filmurin hjá Havstovuni við dronuupptøku sæst her


text:
Soleiðis sær News of The World út í dag. Ovast til vinstru verður kunngjørt at seinasta útgáva kemur sunnudagin. Friður verið við skandalupressuni.
Fólkaræði kann ikki virka uttan eina fría pressu. Tað er ein gomul sannkenning, ið tó altíð er til upptøkuroynd og 'får stå til troende', sum norðmenn siga. Alt velst um, hvussu talentirnar verða brúktar í hvørjum einstøkum føri, hvussu miðilin er fyri reint fíggjarliga og hvussu miðilin sær seg sjálvan í samfelagsligu myndini.
Fer miðilin, ið vit vanliga kalla fjórða samfelagsmaktin, at taka yvir allar hinar tríggjar samfelagsmaktirnar, so er miðilin vorðin ein statur í statinum, sum einki annað endamál hevur, enn at gøða seg sjálvan. Endin verður tá sum í filminum hjá Monthy Python The Meaning of Life, har sjálvfeiti maðurin setir seg við borðið og etur seg um rygg til alt sprotnar. Júst tað hendir í hesum døgum við 168 ára gomlu bretsku avísini News of the World. Eigarin, Rupert Murdoch, finnur seg ikki í sjálvtøkuborðinum hjá ótamdu journalistunum og steingir blaðið. Ferdutt.
Helst hevur hann havt góðan spunasmið eisini, tí gamla pappírsavísin hevur einki at siga í hansara fjølmiðlaríki, sum tekur mesta vinningin úr amerikanska filmsídnaðinum og talgildum loftmiðlum. Í somáta er dagsins søga gott dømi um viknandi pappírspressuna, sum hevur ilt við at fóta sær í kappingini við talgildu miðlarnar um somu lýsarar í sama øki.
Plagi at siga, at orð eru einastu amboð hjá journalistum og øðrum prestum. Words are all I Have, sum harmonisku Bee Gees syngja. Og Málið er mítt øki, sum Alexandur Kristiansen einaferð navngav eitt heilt savn av yrkingum. Words, words, words, sum Shakespeare ilskur tekur samanum.
Ikki er alt so vælskrivað í ókeypis miðlunum, tí hvør vil selja síni orð fyri einki? Men er støðan nakað petti frægari í keypsmiðlunum, sum umframt pennin, fara gjøgnum redaksjón, rættlestur, umbróting, prentsmiðju og útbering?
Taka pappírsbløðini ikki annað skinn um bak og leita aftur til gomul hevdvunnin frásøgusnildi, sum eitt nú at duga at skriva, so fara allir papírsmiðlar sama veg sum News of the World. Og tílíkar miðlar fer eingin at sakna.


text:
EM í svimjing fyri fólk við tarni
Komandi viku verður Evropameistarakappingin í svimjing fyri fólk við tarni í Berlin. Úr Føroyum luttaka tveir svimjarar, Krista Mørkøre úr svimjifelagnum Ægir og Ragnvald Jensen úr svimjifelagnum Flot.
Ragnvald Jensen svimur í bólkinum S14, sum er bólkur teirra við menningartarni. Í Berlin skal hann luttaka í 200 m frísvimjing, 100 m ryggsvimjing og síðsta kappingin hjá honum er bringusvimjing, á 100 m teininum. Tað er ongin ivi um, at Ragnvaldur fær harða kapping í Berlin, tí svimjarar við menningartarni hava ment seg nógv, síðan boðini bórust, at tey aftur kunnu luttaka í Paralympisku leikunum (PL).
Ragnvaldur hevur einaferð áður luttikið í eini EM kapping, men hetta er fyrstu ferð at Krista er við í eini kapping á so høgum støði. Hóast sín unga aldur, so hevur 12 ára gamla Krista rokkið kravtíðunum í trimum greinum, nevnliga 50-, 100- og 400 m frísvimjing. Svimjararnir verða ikki býttir í aldursbólkar, sum vit m.a. kenna frá German Open, so Krista skal kappast móti vaksnum svimjararum í sínum bólki, S10. Hon fer tó at royna sítt besta, og ætlar at seta persónlig met, hóast sjúka hevur darvað hana seinastu vikurnar.
ÍSB fegnast um at kunna senda ítróttafólk at umboða okkara land til so stórar kappingar, og vit ynskja teimum góða eydnu. Umframt ítróttafólk verður Torkil Mørkøre ferðaleiðari og Rúni Gaardbo er venjari. Føroyska liðið fór av landinum 1. juli og tey koma heim aftur 10. juli.
IPC
Kappingin verður skipað av felagsskapinum IPC- International Paralympic Committee- . Tað er so, at ítróttafólk skulu verða góðkend og bólkað fyri at kunna luttaka í kappingunum hjá felagsskapinum, og harafturat skulu tey klárað ávísar kravtíðir. ÍSB hevur í løtuni fýra góðkend ítróttafólk innan henda felagsskap. Komandi ár skipar felagsskapurin fyri PL (Paralympisku leikunum), sum svarar til OL hjá teimum, ið ikki bera brek. EM kappingin í Berlin er sostatt eisini ein liður í fyrireikingunum til stóru leikirnir fyri framman.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Orð: Grundtvig
Týtt: Símun av Skarði
1. Lítla Guðs barn, hvat sakar teg?
Faðir tín vísir tær himnaveg.
Hann er so ríkur, góður við,
trygt gongur tú við Harrans lið.
Guð havi lov.
2. Føði og klæði, hús og heim,
skulu Guðs børn kenna sakn av teim?
Guðs orðið føðir okkum øll,
børn eiga heim í faðirs høll.
Guð havi lov.
3. Fuglur í haga, urð og lund
syngur á morgni og kvøldarstund,
leitar sær stein á grønu ong,
svevur har søtt sum barn í song.
Guð havi lov.
4. Ikki hann veltir ella sá’r,
sankar ei saman for næsta ár;
tó, har sum bøndur líða neyð,
har finnur fuglur dagligt breyð.
Guð havi lov.
5. Blóman er yndislig at sjá,
virkar sær tó ongan klædnatráð;
og móti klæðum, sum hon ber,
drotningarbúni følin er.
Guð havi lov.
6. Blómur tær spretta, følna út,
ei manst tú meta tær, himna Guð,
móti teim kæru børnum smá,
sum fyri ásjón tíni stá.
Guð havi lov.
7. Lítla Guðs barn á foldum her,
halt tú teg at tínum faðir nær,
spyr um hans makt og kærleik við,
lít tú á hann og hvíl í frið.
Guð havi lov.
8. Føði og klæði faðir vár
gevur í morgin tær sum í gjár;
og tá tú svevur deyðans blund,
arvar tú dýrd hans somu stund.
Guð havi lov.


text:
Landsverk, Runavíkar kommuna og Politiið hava í dag undirskrivað eina samstarvsavtalu um eina samlaða ferðslutrygdarætlan fyri vegateinin "Undir Gøtueiði-Mýravegur".
Seinnapartin í dag var sjøtil settur á fyrireikingararbeiðið at ferðslutryggja høvuðsvegin frá Undir Gøtueiði til Mýravegin í Runavíkar kommunu. Komandi ferðslutrygdarætlan skal tryggja framkomuleika og ferðslutrygd hjá øllum ferðandi á hesum vegateini, t.e. bilum, tungari ferðslu - eisini hjá fólki til gongu.
Ein stýrisbólkur er settur við einum arbeiðsbólki undir sær. Arbeiðsbólkurin skal lata stýrisbólkinum eitt álit í seinasta lagi 1. apríl í komandi ári. Hvørt einstakt ferðslutrygdarátak á samlaða vegateininum skal lýsast nágreiniliga.
Arbeiðsbólkurin fer beinanvegin í gongd við at kortleggja verandi støðu og lýsa teir trupulleikar, ið eru á hesum vegastrekki. Við støði í ferðsluteljingum, ferðmátingum, óhappsskrásetinginum fer arbeiðsbólkurin gera eitt uppskot um ferðslutrygdartiltøk, ið kunnu betra um ferðsluumhvørvið.
Fyri at fáa eina so optimala loysn sum til ber, verður skipað fyri tveimum lokalum borgarafundum - ein borgarafundur verður í byrjanini og ein, tá ið eitt ítøkiligt uppskot fyriliggur. Hetta skal viðvirka til, at loysnin vónandi fær longri livitíð, og verkætlanin annars útvíklar seg tann vegin, sum lokalsamfelagið ynskir tað. Hesi gerast soleiðis eisini partur av tilgongdini. Kunngjørt verður í góðari tíð frammanundan, nær og hvar borgarafundir verða.


text:
Í fólkateljingini vórðu fólk spurd, hvør teirra hægsta útbúgving var. Úrslitið verður ymiskt, alt eftir hvussu gamal man er, um man er maður ella kvinna, og eisini hvar man býr í landinum. Í hesi fyrstu grein verður ein heildarmynd, ið vísir hvussu útbúgvingarstigið skiftir eftir kyni og aldri. Seinni verður hugt at, hvussu ymiskt tað er kring landið. Her verða útbúgvingarnar flokkaðar í nakrar fáar høvuðsbólkar. Aftur seinni verður farið niður í meira nágreiniligt býti av einstøkum útbúgvingum.
Taka vit fyrst øll við, sum eru frá 15 árum og uppeftir, eru tað 36%, ið bert hava fólkaskúla og møguliga okkurt stutt skeið aftrat. Umleið líka nógv hava miðnám og yrkisbúgving. So eru tað 27%, ið hava miðhøgar og hægri útbúgvingar.
Avmarkað vit okkum til teirra, sum eru 25 – 64 ár, eru tað nógv færri - ein lítil fjórðingur ella 23% - sum bara hava fólkaskúla umframt møgulig stutt skeið, og fleiri - ein stórur triðingur ella 35% - ið hava miðhøga ella hægri útbúgving.
Í talvuni niðanfyri sæst, hvussu útbúgvingarnar eru flokkaðar. Her eru aftur øll við frá 15 árum og uppeftir:
- Av teimum við miðnám og yrkisútbúgvingum eru tríggir fjórðingar yrkisútbúgvingar. Kvinnurnar eru í meiriluta við miðnámsútbúgving og menn við yrkisútbúgving;
- Miðhøgar útbúgvingar eru t.d. lærarar, námsfrøðingar, sjúkrarøktarfrøðingar, skiparar, skipsførarar, maskinmeistarar og ymsar bachelor-útbúgvingar. Í flest førum er kynsbýtið sera ójavnt, har tað eru næstan bara menn við maritimu útbúgvingunum og kvinnurnar dominera innan náms- og heilsuútbúgvingum.
- Av teimum við hægri útbúgvingum, master-, kandidat- og granskaraútbúgving, eru tað munandi fleiri menn enn kvinnur, ávikavist 64% menn og 36% kvinnur:
Broytt kynsbýti í útbúgvingarstigi við ungu aldursbólkunum
Í stabbamyndunum og talvuni omanfyri er stórur ójavni í kynsbýtinum viðvíkjandi útbúgvingarstigi: tað eru munandi fleiri kvinnur, ið bert hava fólkaskúla umframt møgulig styttri skeið, og munandi fleiri menn við miðhøgum og hægri útbúgvingum.
Men greina vit útbúgvingarstigið í smærri aldursbólkar, sæst týðiliga, at vend er komin í.
Í yngstu aldursbólkunum 15-24 ár er ongin munur. Men serliga í øllum aldursbólkunum frá 45 árum og uppeftir verður kynsbýtið skeivari og skeivari. Longu frá 55 ára aldri eru tað umleið dupult so nógvar kvinnur sum menn við lægsta útbúgvingarstigið - og dupult so nógvir menn við miðnáms-, yrkis-, miðhøgum og hægri útbúgvingum.
Broytingin sæst í aldursbólkinum 25-34 ár. Her hava kvinnurnar lagt menninar afturum, og nú eru menn í meiriluta við teim lægstu úgbúgvingunum og kvinnur í meiriluta við miðhøgum og hægri útbúgvingum.
Viðmerking: flokkingin í høvuðs- og undirbólkar er gjørd eftir altjóða leisti.


text:
Frá føroyska/íslendska Handilskamarinum: Búmerkjakapping
Í november verður føroyskt/íslendsk handilskamar stovnað í Føroyum.
Í hesum sambandi verður bjóðað til búmerkjakapping. Uppskot skulu verða okkum í hendi í seinasta lagi 28. oktober 2012 og skal sendast í telduposti til kristin@chamber.is
Vinnarin fær eitt gávukort, sum er ein flogferðaseðil millum Føroya og Íslands og heimaftur (skattur og avgjøld ikki íroknað), eitt íslendskt lambstjógv ella eitt skerpikjógv.
Leiðslan í føroyska-íslendska handilskamarinum boðar frá hvør hevur vunnið kappingina fyrst í november mánað.
Uppskotini skulu sendast inn í myndaformati (png ella jpg) og vektorformati (feks. EPS= í tveimum støddum. Á einari síðu stórt format 1000 x 1000 px í lítlum formati 150 x 150 px. Eftir kappingina verður búmerkið ogn hjá føroyskum –íslendskum handilskamari og vil verða brúkt á heimasíðuni, á brævpappíri og marknaðarføringstilfari frá handilskamarinum.
Kappingin er opin fyri øll.
- Vinnandi uppskotið skal vera orginalt í designinum
- Uppskotið skal vísa, at talan er um bilateralt samband millum Føroya og Íslands
- Uppskotið eigur at vísa flagg litirnar: blátt, reytt og hvítt.
Til samanberingar ber til at hyggja eftir búmerkjum á heimasíðuni hjá Íslendska Viðskiftaráðnum http://www.vi.is/althjodasvid
Um føroyskt/íslendskt handilskamar
- Ein bólkur av fyritøkur, feløgum og einstaklingum sum luttaka í samhandlinum millum Føroya og Íslands
- Hevur til endamáls at fremja samhandilin millum Føroya og Íslands í mun til vørur og tænastur, flutning og íløgur
- Er eitt sosialt netverk fyri samskifti millum fyritøkur, feløg og einstaklingar og er eitt formum fyri samskifti við almennu myndugleikarnar
- Eitt amboð til at samskifta millum londini
- Flyting av vitan í spurningum, sum viðvíkja handlissamstarvinum millum Føroyar og Ísland bæði nú og í framtíðini
- Verða viðkomandi til at lætta um og styrja um netverk og vinnulívið í londunum
- Halda fundir, verkstovur og ráðstevnur og hjálpa til tá almennar og vinnuligar vitjanir eru
Til samanburðar má skoða merki hinna millilandaráðanna á http://www.vi.is/althjodasvid.


text:
Tíðin varð 1:03.01, sum er væl betri enn hennara tilmeldingartíð á 1:04.33. Hetta rakk til ein 2. pláss í riðlinum og 96. pláss tilsamans av teimum 129 sum svumu. Ein Jessica Teixeira Vieira úr Mozambique spoleraði møguleikarnar fyri at síggja Monu í nærmynd á Eurosport, hesu ferð, við at betra seg frá 1:04.73 til 1:01.78. Føroyska metið eigur Elspa Mørkøre við 59.64, sett á Mallorca í fjør.
Frálíkar myndir úr Melbourne
HM er ein frálíkur møguleiki hjá føroyskum svimjarum at koma at heilt tætt uppá størstu svimjistjørnur yvirhøvur. Øll sita rættiliga tætt saman, tá ið man hugsar um at tey eru yvir 2000 tilsamans sum svimja, og at tey hava venjarar, fysioterapeutar o.t. tætt hjá. Her eru tríggjar myndir, sum Reidar á tsvim.com hevur verið so beinasamur at senda mær, frá teimum á kantinum í Avstraliu.
Her er Kristian Olsen saman við svianum Lars Frölander, OL-gullvinnari í 100 frí í Sydney 2000, fleirfaldur heimsmeistari og evropameistari (mest í firvald), sum eina tíð hevði heimsmetið í 100 firvald í stuttum hyli (25m). Frölander er, sum tað sæst, ikki serliga høgur, men hevur vunnið tann vansan inn aftur við at vera framúr góður til vendingar.
Á næstu mynd síggja vit Juttu Thomsen av Tvøroyri saman við avstralsku Lisbeth ‘Libby’ Lenton, fleirfaldur heimsmeistari í 50 frí, 100 frí og 100 firvald, OL-bronsuvinnari í 50 frí og OL-gullvinnari í 4 x 100 frí. Har Frölander kanska er eitt sindur á veg út nú (hann er eini 32 ár nú), er Libby Lenton veruliga í hæddini beint nú – hon hevur longu vunnið gull í 100 firvald og 4 x 100 frí, á stevnuni í Melbourne.
Og SSF-formaðurin Palli Ziskason hevur funnið polsku Otyliu Jedrzejczak, kontroversiellur OL-gullvinnari í Athen 2004, fleirfaldur heimsmeistari, evropameistari og heimsmethaldari í 200 firvald. Kelinavn ‘Otty’… vita Bogi Lenvig, Kristoffur Hentze og eg alt ov væl, eftir at hava sitið aftanfyri polska landsliðið alt EJM í Moskva í 1999.
Heimsmetini rapa aftur í morgun
Tey bestu svimja nú millum klokkan 10 og 12, og tað gongur uppá stás. Amerikanska Leila Vaziri hevur sett heimsmet í semifinaluni í 50 rygg við tíðini 28.16, meðan hvítarussiska Alexksandra Herasimenia tók silvur og japanska Reiko Nakamura bronsu. Og síðani knústi Michael Phelps heimsmetið hjá sær sjálvum í 200 firvald, við at svimja 1:52.09 (gamlað metið var 1:53.71). Har varð Wu Peng úr Kina nummar 2 og russiski Nikolay Skvortsov nr 3.
Síðani ‘hevndi’ franska Laure Manaudou seg inn á italsku Federica Pellegrini, sum í gjár dittaði sær at seta heimsmet í 200 frí. Manoudou svam beint nú teir 200 frí á 1:55.52, sum er næstan eitt sekund betri enn teir 1:56.47 hjá Pellegrini í gjár. Týska Annika Lurz vann silvur og Pellegrini bronsu.
3 finalur, 3 heimsmet. Um nakar ivast í hví eg kann sita og skriva í morgun, hóast eg segði at eg varð upptikin av arbeiði, so er tað tí at eg keikti fótin á veg út í gjøgnum hurðina í morgun. Havi nú læknaboð uppá at eg skal binda frið, hava fótin hægst og skifta millum ís og hita hvønn hálva tíma. Tað riggar fínt at gera á sofuni, frammanfyri sjónvarpið 🙂
50 bringu gav tíverri ikki nýtt heimsmet. Ukrainski Oleg Lisogor vann, amerikanski Brendan Hansen varð nummar 2 og suðurafrikanski Cameron van der Burgh nummar 3.
800 frí er faktiskt ófatiliga spennandi at hyggja at sum ‘live timing’ á omegatiming.com. Grant Hackett er ikki fremst, men heldur ikki langt aftanfyri teir tríggjar fremstu (Craiq Stevens, Oussama Mellouli og Federico Cobertaldo). Jú nú dragnar hann eitt sindur. Og meira. Oussama fer frá hinum. Og Przemyslaw Stanczyk úr Póllandi kemur knappliga uppí leikin, og framum, nú teir hava svomið einar 300 metrar. Hann er á geil 7. Hinir dragna, Hackett vinnur so í øllum førum ikki. Og úrslitið varð at Oussama Mellouli úr Tunesia vann, Przemyslaw Stanczyk varð nummar 2 og Craiq Stevens nummar 3. Hackett varð nummar 7, uha uha.
Fyrsta heimsmet nakrantíð til Tunesia, viðmerkja tey á live-síðunum hjá eurosport.com. Vinnaratíðin á 7:46.95 var tó langt í verðini frá heimsmetinum hjá Grant Hackett á 7:36.65
Hatta var tað fyri í dag.
HM longu ein stór succés
Sum tey ið fylgja eitt sindur við vita, so var eg ein av teimum sum settu spurnartekin við, um tað var rætt at fara til HM. Og eg haldi enn at tað lættliga kundi gingið nógv verri 🙂 Men Jón Bjarnason hevur so sanniliga fyrireikað svimjararnar væl, og stuðla teimum á kantinum í Melbourne, so at vit nú kunnu siga at Melbourne varð ein succés fyri føroyingar, hóast stevnan ikki er meira enn hálvrunnin.
Allir 4 svimjarar hava betrað seg væl og virðiliga, og tríggir hava sett flott føroyskt met. Fjórði svimjarin eru umskyldaður við, at hon og hin svimja somu kappingar. Tey vinna sína riðlar hóast tey sjáldan eru ‘seedað’ sum nummar 1 í riðlinum. Vit sleppa at síggja tey ‘live’ á Eurosport, og føroysku fjølmiðlarnir hava eisini víst stóran áhuga, hóast talan jú slettis ikki er um kjans at vinna heiðursmerki.
So saman um tikið er luttøkan ein stór succés. Og her má man ikki undirmeta bragdið hjá landsliðsvenjaranum, Jón Bjarnasyni, at fáa svimjararnar at virka so væl, hóast hesar trykkjandi umstøðurnar, har alt er so stórt og heiðursmerkjamøguleikarnir (enn) so ófatiliga smáir. Hetta er ‘coaching’ á høgum stigi, at fáa svimjararnar at fokusera so væl á at betra seg sjálvi og føroyska støðið, heldur enn at fella saman ella royna eftir onkrum ógjørligum.
Pessimisturin í mær heldur enn, at tað líka so væl kundi endað í ein gang blaka pengar út úr vindeyganum, og vánaligari svimjing. Men tað er tað ikki blivið, og tí má man taka hattin av fyri teimum har suðuri, umframt teimum sum í gerandisdegnum hava verið um hesar svimjarar.
Vit hava fingið ein flottan, flottan start á HM-luttøkuni, og man kann væl næstan siga at næstu árini eru bjargað. Tí hóast Oyggjaleikir altíð eru spennandi, so eru Rhodos kanska ov spennadi, í mun til tað sum kemur aftaná. Ein svimjari sum hevur verið á Rhodos kann mest sannlíkt gerast rættiliga tungur at motivera til Áland (ella hvar tað nú er, næstu ferð).
Men nú hava vit HM! Longu næsta ár í stuttum hyli í Bretlandi, har vit í prinsippinum kunnu senda so nógv vit vilja (vegna prísin). Árið eftir í Rom, síðani árið eftir onkunstaðni sum eg ikki veit hvar er enn, og um 4 ár í Shanghai, Kina. Um tað ikki motiverar okkara bestu svimjarar, so eru teir ikki verdir at motivera 😉
Uha ja, men tað kostar jú nógv. Og mítt størsta kritikkpunkt var eisini, at hesir pengar kundi farið til so nógv annað. Avstralia er jú langt vekk og alt hatta har. Men her hevur FINA (og kanska okkara egni formaður, Palli Ziskason) gjørt tað bragd, at geva okkum oyramerktan fíggjarligan stuðul til luttøkuna. Vit fáa altso pengar frá FINA til at at fara til HM. Nú síggja vit so eisini, at teir við Jón kunnu seta met, og hvat er so eftir at brokka seg um?
Nei Jón og Palli, ein treytaleys umbering higani av Toftum. Tit høvdu rætt, ella í øllum førum dugdi tit at fáa tað at bera til.
Og til lukku tit fýra sum svimja í Melbourne. Tit eru knasandi góð !
Rok á kantinum í Melbourne
Ein ukrainskur venjari í ‘útspring’ varð handtikin av avstralska politinum í gjár, eftir at sjónvarpsmyndir høvdu fangað hann í at sita á og sláa ein av sínum svimjarum, á kantinum av hylinum í Melbourne. Hetta var forrestin dóttur hansara, og myndirnar tykjast at vísa at hon var uppøst, slóg, og at hann so royndi at sissa hana, við at sláa aftur og seta seg á hana. Men tað kann sjálvsagt ikki góðtakast fyri tað.
Ein russiskur venjari í ‘útspring’ varð eisini tikin inn á politistøðina herfyri, fyri at hava følt uppá ein kvinnuligan trygdarvørð á hotellinum. Hann sigur seg ikki hava gjørt nakað, men hevur so fyribils fingið inndrigið passið (so at hann ikki kann rýma úr landinum), og skal siga løgregluni frá um hann ætlar sær út úr hotellinum.
Kristian og Pál settu báðir met í nátt
Ella í morgun, avstralska tíð. Dánjal Martin Hofgaard úr TS átti føroyska metið við 55.54 sekundum. Men so tók fyrst Pál Joensen tað við 55.07, og síðani Kristian Olsen úr Klaksvík við flottum 54.43. Tey sum sótu uppi í nátt biðja heilsa, at man sá báðar væl á Eurosport, við nærmynd og tað heila 🙂
Á tsvim.com sæst ein frálík mynd av Kristiani á HM, har hann er avmyndaður saman við tiltikna (men nú givna) Alexander Popov. Sum eisini gevur eina hóming av hvussu stórir hesar bestu sprintararnir egentliga eru (onkur russiskur vísindamaður roknaði einaferð út, at skuldi man taka metið hjá Popov, so mátti man vera hægri enn hann… veit ikki um tað helt, men tað er nokk nakað um tað, sum við kappróðrarbátunum).
Nú komu heimsmetini
Man var líka sum byrjaður at ivast í, um hylurin í Melbourne nú var so skjótur sum t.d. Shane Gould og Dawn Fraser hildu, tá áðrenn heimsmeistarastevnuna. Bara eitt sløð av ‘championship records’, og einki heimsmet. Men í dag skrædnaði av álvara.
Continue reading Nú komu heimsmetini
2 nýggj met á 3. degi av HM
Sum tit kunnu lesa á ssf.fo, so hava føroyingarnir svomið øgiliga væl í nátt. Jutta Thomsen setti nýtt føroyskt met í 200 frí við tíðini 2:10.81 (tilmeldingartíð 2:16.01), sum var 10. besta tíð hjá gentum í hennara aldursbólki. Pál Joensen setti nýtt føroyskt met í 800 frí við tíðini 8:30.31 (tilmeldingartíð 8:49.89), sum varð eitt 8. pláss í hansara aldursbólki. Og Mona Simonsen svam eisini nóg gott til at vinna sín riðil við tíðini 2:12.45 (tilmeldingartíð 2:17.28).
Tae Hwan Park ætlar sær at vinna 1500 frí
Uha tit báðir, Hackett og Jensen. Ungi suðurkoreanin Tae Hwan Park kløkkaði øll í gjár við at vinna teir 400 frí á Grant Hackett og restini; men nú sigur 17-ára gamli drongurin sjálvur her, at hann miðjar meira móti 1500 enn 400 frí ! Hackett hevur gott nokk sagt, at hann væntar at einir 6-7 fara undir 15 minuttir. Og hann burdi kent Park, við tað at hesin til dagliga venur í Avstralia. Men Jensen stakkalin, hann fær óivað úr at gera við at hyggja til høgru og vinstru.
Danska Lotte Friis setti norðurlendskt met í 1500 frí
Ekstrablaðið skrivar her at ‘følelserne sad udenpå’ Lotte Friis, eftir at hon hevði svomið ein framúr 1500 metur í innleiðandi í morgun. Hon svam teinin á 16:09.39, sum er nýtt norðurlendskt met og eitt 16. pláss á ‘alle tiders verdensrangliste’ (tað man merkja okkurt a la at hon 16. skjótasti 1500 metra svimjari nakrantíð). 1500 frí er ikki OL-grein, men hon svam eisini teir 800 so skjótt, at hon við tíðini 8:34.26 var undir kravtíðina til OL við 2 sekundum.


text:
Leinkja til "Søgur 2. flokkur heystið 2016"
Øll skuldu skriva søgurnar inn við teldu í dag á skúlanum, men tað riggaði tíverri ikki heilt, sum vit høvdu ætlað. Tað eru bara 18 næmingar, sum eru byrjaðir at skriva inn.
Alli næmingarnir fingið boð, um taka skriviheftið heim við, sum tey hava skriva søguna í, um so er, at onkur vil skriva heima. Tað eru teir vælkomnir at gera.
Um tit skriva søguna heima, kunnu tit so vinarliga leggja hana inn á niðafyristandandi leinkju:
https://docs.google.com/document/d/1BQoI6evUqyjegkpddz53Sm2CjvssnfN26ZKqL23lgwM/edit
so hava tey møguleika at skriva víðari í skúlanum.
Vit ætla, at allar søgurnar skulu vera lidnar fríggjadagin 30. september.
26.09.2016


text:
Mín portalur
Við tíðini kann portalurin skraddaraseymast til hvønn einstakan borgara. Har borgarin fyrr mátti venda sær til myndugleikarnar og minnast til hetta og hatta, fer myndugleikin at venda sær til borgaran, tá ið borgarin hevur tørv á tí.
Portalurin fer at taka støði í lívsstøðu borgarans, t.d. hvar hann býr, um hann eigur børn, hvussu gamal hann er o.s.fr. Við støði í hesum ber til at geva málrættaðar tænastur frá myndugleikunum, t.d. boð frá kommununi um arbeiði, sum ávirkar økið, har borgarin býr, kunning um val til eldraráðið, um borgarin hevur ávísan aldur, upplýsingar um heimapartar í sambandi við grind o.s.fr.
Samstundis tryggjar skipanin, at borgarin ikki fær kunning um viðurskifti, sum hann ikki skal taka støðu til kortini.


text:
Herman Cain
Herman Cain (føddur 13. desember 1945 í Memphis, Tennessee) er ein amerikanskur politikari. Hann býr í løtuni í Georgia. Cain hevur í fleiri ár verið formaður í Godfather's Pizza. Cain fekk stuðul frá nógvum republikonskum veljarum fyrr í 2010, men síðani fjølmiðlarnir fóru at skriva um hansara kynslív, hava nógvir veljarar vent honum bakið. Í oktober 2010 kom fram, at Cain hevði gjørt seg inn á tvær kvinnur, tá hann var stjóri í áhugafelagnum hjá amerikonsku matstovuvinnuni. Tað kom eisini fram, at kvinnurnar fingu pengar frá felagnum, tá tær fóru úr størvunum [1], men Cain helt kortini uppá, at hann hevði ikki gjørt nakað skeivt. Politiskir eygleiðarar í USA siga, at Herman Cain hevði mist so nógv av sínari undirtøku, at tað var ógjørligt at venda gongdini. Hann hevði tí ikki annað í at velja enn at taka seg aftur, siga teir. Hann hevur ikki verið á tí politiska pallinum fyrr, men er nevndarformaður í fyritøkuni Godfather´s Pizza.
Cain kunngjørdi í desember 2010, at hann gevst við royndini at gerast forsetavalevni hjá tí republikanska flokkinum í 2012 [2]. Fyri nøkrum fáum vikum síðani lá Herman Cain væl fyri í meiningakanningunum, men skuldsetingar um ótrúskap hava gjørt, at teir flestu veljararnir hava vent honum bakið. Tað seinasta av álitinum fór, tá ein kvinna boðaði frá, at hon hevur verið elskarinna hansara í 13 ár. Sjálvur sigur Cain, at hann kennir kvinnuna, men at hann hevur ikki havt nakað kynsligt samband við hana. Eygleiðarar meta, at politiska yrkisleiðin hjá Cain, sum er fyrrverandi stórhandilsmaður og pizzaeigari, liggur í skeljasori, og at hann hevur ongar møguleikar at venda rákinum aftur.


text:
Kanska er tað bara eg sum eri ‘ketta upp úr høvdatrog’; men eg hevði so ongantíð hoyrt um hetta, fyrr enn Haljand nú í Tallinn fortaldi um nýggju bringu- og firvalda-vendingina. Heldur enn at venda sum vit altíð hava lært, við salto aftur á ryggin, og snar til at koma aftur á búkin, skulu serliga sprintararnir nú bara dykka inn í vendingina, og so venda ‘sum á einum borðiski’. Sum Astrið roynir at læra seg, her í videoini niðanfyri …
Mín fyrsti tanki var sirka “Hey, hvat, halló?!?”, har í Tallinn, tí hetta var jú púra sum t.d. Per Hansen hevði hug at venda, fyri síðani at verða ‘rættaður’ av mær. Men Bjarnason var púra cool og segði “jú, hatta havi eg sæð Cameron van der Burgh gera”. Og við teimum báðum ímóti mær, var ikki nógv annað at gera, enn at fara heim at royna, við Astrið sum fyrstu prøvakanin.
Og her eina góða viku eftir Tallinn, sær tað út til at firvaldavending hjá henni (íroknað undirvatnsfasu) er umleið 0,5 sekund skjótari, tá ið hon hon vendir undir vatnskorpuni, enn tá ið hon vendir við anding og salto afturá. Vit eru ikki liðug at testa, men fyribils úrslitið er lovandi 🙂
Eg havi ikki enn funnið nakra video har Cameron van der Burgh vendir á handan hátt, men Jón vísti á eina har Kitajima ger nakað líknandi. Gott nokk við anding, men við meira ‘tallerki’ enn salto.
OG… her er videoin sum Haljand vísti okkum. Mike Mintenko, firvaldavending uttan anding !! …
Mintenko hevur nøkur sambært Haljandi fyrimyndarlig firvaldaspørk …
Og armtakið er breitt – eisini við vilja, og sambært ráðum frá estanum …


text: Team Danmark hevur sum kunnugt arbeitt nú í nøkur ár við eini verkætlan kallað “Aldersrelateret Træningskoncept” (stytt ATK), at fáa skrivað niður alt tað sum vit vita er gott hjá børnum og ungum at venja, frá yngstu aldursbólkar og fram til elitustøði. Ein grundbók finst um ítróttarvenjing yvirhøvur, og nú er ‘supplementið’ um svimjing so klárt, at keypa frá Dansk Svømmeunion ella taka niður fyri einki sum PDF-skjal. Og lat meg heldur avdúka beinanvegin, at her er talan um eitt veruligt “verk” á 51 A4-síður, sum viðger bæði hvussu svimjivenjingin eigur at vera hjá ymisku bólkunum, og hvussu vit annars kunnu hjálpa teimum við landvenjing, mentalvenjing, skaðafyribyrging, mati og øðrum.


text:
Leikaløtan 2017
- Details
- Útgivið tann 22 November 2017
- Skriva hevur Hjørdis Verlandsdóttir Johansen
Næmingar á Dramaverkstaðnum venja Leikaløtuna 2017 í full speed
Tey eru 30 børn/ung, sum eru í tveimum bólkum (nøkur fá eru í báðum) og tey klára tað strálandi
Leikaløtan byrjar 04. desember kl 18.00.
Spælt verður í 9 dagar, gerandis dagar kl 18.00. Leygar- og sunnudag tvær sýningar, kl 15.00 og 16.30
Vit gleða okkum at síggja tykkum
Tilmelding 2017-2018
- Details
- Útgivið tann 18 Juni 2017
- Skriva hevur Martin Andreas Kruse - Admin
DRAMAVERKSTAÐIÐ
TILMELDING 2017-2018
Tilmelding, til drama/sjónleikarskeið, er á heimasíðuni www.dramaverk.net undir varablaðnum "Tilmelding".
Børn skulu vera fylt 8 ár áðrenn 1. Nov 2017. Skeiðini eru byrja í viku 36 í sept 2017.
Næmingar fáa automatiskt svar beinanvegin. Áðrenn byrjað verður fáa tit tilboð um pláss. Um tað eru trupuleikar, skrivað so ein teldupost undir varablaðnum "Fá samband"
GG Hvørt ár teknar mann seg av nýggjum!
Nýtt!
Sum nakað nýtt, kunnu tey, sum hava meldað seg til drama, velja sangundirvísing/ræddarvenjing 1 tíma um vikuna, fyri ein minni eyka kostna. Aldursmark er 10 ár og eldri. Edith Dahl Jakobsen, verður sanglærari og hon skipar sjálv fyri bólking av næmingum og ásetan av tíðum.
Meira fæst at vita, um arbeiði vit gera og prísir, undir Kunning á heimasíðuni
Dramabólkar:
Hjørdis V. Johansen. Leiðari/Dramalærari. Master í drama og teaturpedagogikki.
Ebba Sofía Kruse. Dramalærari. BA námsfrøðingur við sergrein í drama.
Birna Heinesen. Dramalærari. Cand.mag í dramaturgi við síðugrein í norðurlendskum málum og bókmentum.
Edith Dahl Jakobsen. Dramalærari. Cand. mag í tónleiki umframt trý-ára útbúgving sum sanglærari.
Lærarir skipa sjálvar fyri, nær liggur fyri at undirvísa og enn er ikki møguligt at siga heilt vist hvørjir dagar undirvíst verður.
Vinarliga lesið um treytirnar fyri at ganga til drama á Dramaverkstaðnum, inni á varðablaðnum "Kunning"
Boðast skal frá fráveru! Tey sum ikki møta 2 ferðir, uttan góða grund, sleppa ikki at halda fram!
Et áðrenn tú kemur… matur og skógvar sleppa ikki inn við í venjingarhøllina og fartelefonir skulu verða sløktar.
Dramaverkstaðið hevur avtalu við skúlan í Havnar Sjónleikarfelagið um, at tey, sum eru sloppin inn á tveir sjónleikaskúlar, skulu velja annan av teimum, og um næmingurin vil skifta, so verður tað ikki, fyrrenn skeiðini eru liðug.
Myndir frá venjingum til Leikaløtuna 2016
- Details
- Útgivið tann 29 November 2016
- Skriva hevur Hjørdis Verlandsdóttir Johansen
Aðalfundur á Dramaverkstaðnum 2016
- Details
- Útgivið tann 17 Oktober 2016
- Skriva hevur Hjørdis Verlandsdóttir Johansen
Aðalfundur á Dramaverkstaðnum
Mánakvøld 31. okt. kl 19.30
Fundurin er einasti fundur hetta skúlaárið, og er bæði fyri limir og foreldur.
Foreldur hava atkvøðurætt fyri næmingar undir 16 ár og kunnu veljast í nevnd fyri barn teirra.
Skrá sambart lógum felagsins.
Vit vilja fegin hava, at foreldur møta! Hetta er nevnliga samstundis ein lima-, og foreldrafundur, har vit m.a. greiða frá, hvat bólkarnir gera nú
og framyvir.
Møti fjølment og vit gleða okkum til at fáa eina hugnaliga løtu saman við tykkum øllum.
Vinarligast,
Hjørdis V Johansen.
Gleðiðlig jól
- Details
- Útgivið tann 16 Desember 2015
- Skriva hevur Hjørdis Verlandsdóttir Johansen
Dramaverkstaðið ynskir øllum eini gleðilig jól og gott nýttár
Tit fáa boð um, nær vit byrja aftur í 2016
Vit takka FUR, MáF, Tórshavnar Býráð, Tjóðpallinum, Sjónleikarhúsinum og Norðurlandahúsinum fyri stuðul til Leikaløtuna 2015


text:
- Sjósambandið hevur heilt víst eisini verið ein kanal hjá føroyingum. Sjómenn hava tikið plátur við heim úr Onglandi, Skotlandi og har teir annars hava verið og selt. Við heim úr Nýfundlandi hava teir so havt roots- og fólkatónleik.
- Tað er jú eisini søgan um vestmenningin, sum hevði verið og siglt í Skotlandi og keypt plátur við heim, sum so endaði sum dansitónleikur í dansistovuni í Vestmanna.
- Á sama hátt var tað við Útvarpinum, ið fekk so stóran uppalandi týdning, tá tað kom til tónleik, við tað at Útvarpið átók sær at spæla meir tónleik til tey ungu. Harumframt spældu útlendsku sjónvarpsstøðirnar sjálvsagt eisini ein týdning.
Soleiðis greiða Kartin Leitisstein Hansen og Niels Uni Dam frá, ið eru tveir av høvundunum handan bókin Føroyska Rokksøgan, sum Bókadeild Føroya Lærarafelags gav út í farnu viku. Ein av teimum mest áhugaverdu søgunum í bókini, er søgan um Elin Bjørg Højgaard.
- Hon livdi eitt ordiligt stjørnulív. Sum ung fór hon til Keypmannahavnar. Hon sang væl og hevur víst áræði til at vísa seg fram, og hon endar í einum bólki við fýra vøkrum kvinnum, ið klárar seg væl í Danmark. Tað er eitt sjáldsamt dømi um føroyska kvinnu, sum í 1960 árunum slær í gjøgnum uttanlands og gerst poppstjørna. Tað er eingin, sum er komin so langt í sekstiárunum sum hon, tori eg at siga, og tað haldi eg vera áhugavert.
Les samrøðuna við Kartin og Niels Una um Føroysku Rokksøguna í Dimmmalætting hetta vikuskiftið


text:
Fríggjakvøldið og leygarkvøldið kunnu føroyingar uppliva eina røð av kendum svenskum sjónleikarum í Scener ur ett äktenskap eftir Ingmar Bergman. Leikurin er gestaleikur á Land í eygsjón, sum í ár heiðrar svenska mentan.
Stórsligna og væl fagnaða pallsetingin av Scener ur ett äktenskap við Uppsala Stadsteater byggir á heimskendu sjónvarpsrøðina hjá Ingmar Bergman frá 1973, ið bæði elvdi til kjak og øsing, øking í hjúnaskilnaði og bíðirøðir hjá familjuráðgevum. Scener ur ett äktenskap er ein leikur um makt, máttloysi, kærleika, vinalag og sex. Hvussu sær hjúnabandið út eftir 10 ár, 20 ár og 30 ár? Og heldur dreymurin um lívlangan kærleika?
Í nýggju pallsetingini hjá Eva Dahlman og Lehna Edwall eru seks leikarar, fleiri teirra kendir frá filmi og sjónvarpi, eitt nú Dag Malmberg (Broen), Eva Fritjofson (Fjällbackamorden) og Mikaela Ramel (Rederiet). Uppsetingin hevur fingið framúr góð skoðsmál frá bæði áskoðarum og ummælarum í Svøríki.
Í sambandi við Scener ur ett äktenskap verður eisini eitt forkunnugt og ókeypis tiltak fyri øll sjónleikaáhugað leygardagin kl. 17, har møguleiki er at hitta fólkini handan leikin. Birna Heinesen, dramaturgur, fer at práta við Eva Dahlman, leikstjóra, Petra Brylander, stjóra á Uppsala Stadsteater og Katja Sliwinski, framleiðara, umframt onkrar av leikarunum.
Síggj treylara til leikin her.
Hoyr prát við leikstjóra og pallstjóra her.


text:
Viðurkendi matlistarligi bóklingurin White Guide hevur seinastu trý árini havt eina serliga norðurlendska útgávu. Nú er listin yvir bestu matstovur í øllum Norðurlondum avdúkaður fyri 4. ferð, og av teimum 341, sum eru á listanum, er KOKS úr Føroyum nummar 12, saman við einari danskari og einari norskari matstovu, sum eisini fáa 90 stig samlað. KOKS var nummar 17 í fjør.
Noma var nummar eitt fyrstu tvey árini árini, men Noma er ikki opið fyri tíðina. Í fjør var Esparanto ovast á listanum. Ein onnur viðurkend donsk matstova, Geranium (97 stig), hevur yvirtikið 1. plássi frá Noma. Esparanto (96 stig) í Stockholm er nummar tvey og Fäviken Magasinett úr Järpen í Norra nummar trý.
Nýggi listin sæst HER


text:
Kjak: Hvør skal hava rætt at ganga í haganum?
11-10-2017
Jónheðin Tróndheim, løgfrøðingur, og Magnus Gaard, lívfrøðingur, skifta orð um hetta
Danmark er einasta land í norðurlondum, sum ikki gevur ein grunlógartryggjaðan rætt at ganga í náttúrini og tað merkir eisini, at vit ikki hava hvønnmannsrætt at ganga í haganum í Føroyum.
Men stjórnarskipanar uppskotið vil tryggja øllum rættin at ganga í haganum. Men tað eru tað ikki øll, ið eru so fegin um.
Jónheðin Tróndheim, løgfrøðingur, heldur lítið um hetta, meðan Magnus Gaard, lívfrøðingur, heldur, at hetta er eitt gott hugskot.


text:
Tað er ikki tilvild, at heimsfundurin hjá Sameindu Bíbliufeløgunum er á hvítusunnu! Vit hátíðarhalda jú, at Jesus sendi lærusveinar sínar út um allan heim við gleðiboðskapinum og síðani á hvítusunnu helti út Heilaga Anda sín yvir teir, so teir talaðu á mongum ymiskum tungumálum. Fólk við alskyns tungumálum, sum vóru savnað í Jerusalem tá, undraðust stórliga, tí vit hoyra teir tala á okkara tungum um stórverk Guds". (Áps 2,11)
Sama uppliva vit báðir Bergur her í Philadelphia á heimsfundinum. Vit møtast við starvsfeløgum úr øllum heiminum, kvinnur og menn úr so at siga øllum heimsins londum og við sera ymiskum móðurmálum. Øll eru vit í tænastu fyri harra okkara at geva fólkum okkara gleðiboðskapin á sínum egna tungumáli. Og her er nógvur góður og ítøkiligur íblástur og hjálp til at rætta fólki okkara bíbliuorðið á einum máli og við einum amboði, sum nútíðin nýtir.
Hetta gevur áræði og dirvi at halda á í arbeiðnum fyri bíbliusakini í Føroyum! Tí hóast vit eru ríkiliga signað við tveimum bíbliutýðingum á føroyskum, hava vit leingi ásanna, at okkum tørvar eina týðing á dagførdum føroyskum máli. So at eisini nútíðar ættarlið og tey ungu kunnu hoyra um stórverk Guds á sínum máli. Hetta arbeiðið er farið í gongd, og limaskapurin í Sameindu Bíbliufeløgunum eggjar okkum at skunda undir tað týðandi arbeiðið.
Stuttur filmur um støðuna júst nú og framstigini síðani seinasta ársfund í 2010: https://vimeo.com/166143595
Øssur Kjølbro


text:
"Hetta hevur verið ein sera góð tíð fyri Skálafjørðin og mangar av íbúgvunum her, og hetta er vissuliga nakað, sum kann vera við til at rudda slóð fyri eini góðari vinnumenning her í framtíðini."
So avgjørdur er borgarstórin í Runavík, Magnus Rasmussen, tá oljan.fo hittir hann umborð á boripallinum West Hercules. Hann er ikki sørt errin av at standa á odda fyri einum øki av Føroyum, sum tað fyrsta nakrantíð hevur megnað at fáa eitt so stórt umvælingararbeiði.
Magnus Rasmussen er saman við fleiri av teimum, sum hava havt eitthvørt tilknýti til stóra umvælingararbeiðið, sum hevur verið umborð og í landi nú í góðan mánað, umframt umboð fyri eigararnar og Løgtinsins Vinnunevnd.
Teirra millum eru stjórin í oljuútgerðarhavnini, Eli Lassen og stjórin í PAM Offshore, Mouritz Mohr og formaður í Løgtingsins vinnunevnd, Alfred Olsen og síðani teir tríggir brøðurnir, Eiler, Petur og Sámal Jacobsen, sum herfyri keyptu MEST fyritøkuna, ið eisini fevnir um PAM Offshore, ið stendur fyri stórum parti av uppgávunum.
Magnus Rasmussen dylur ikki fyri, at júst henda hendingin, har ein av heimsins størstu boripallum er komin inn á Skálafjørðin at fáa umvælingar gjørdar, hevur nógv at siga fyri seg sum bæði politikara og borgara í Skálafjarðarumhvørvinum.
"Tað hevur altíð verið ein dreymur at fáa ein slíkan pall inn á fjørðin. Eg má siga, at eg gjørdist ikki sørt bilsin, tá eg fataði, at hesin dreymur gjørdist til veruleika í summar, eftir boringarnar á landgrunninum. At Runavíkin nú í skjótt 15 ár hevur luttikið í oljuleitingini og hevur roynt at menna eitt oljuumhvørvi við fjørðin hevur alla tíðina verið okkara miðvísa ætlan, sum skuldi enda við at fáa ein pall inn á fjørðin.
Eg fari at takka øllum teimum, sum hava verið við til at gera hetta møguligt, og her ikki minst leiðsluna í Statoil og teimum ídnu PAM fólkunum. Oljuhavnin og Runavíkar havn við ídnum og dugnaligum fólkum hava so sanniliga eisini verið við til at gera hetta møguligt."
Magnus Rasmussen vísir á, at umvælingararbeiðini hava veruliga skapt virksemi og lív í á Runavíkarleiðini. Her hava verið arbeiðsuppgávur til fólk og arbeiðspláss av øllum handaslag, frá hýruvognum til gistingarhús og verkstøð. Tað er ikki tann arbeiðsuppgávan í økinum, sum onkursvegna hevur verið tengd at pallinum.
Borgarstjórin vónar, at hetta bert kann vera byrjanin til nakað størri og sær fyri sær, at oljuvirksemið í okkara grannalag eisini kann hava við sær, at oljuvinnan fer at senda aðrar pallar henda vegin.
"Vit seta okkara álit á, at oljufeløgini ikki rýma úr Føroyum, men arbeiða víðari við at fyrireika seg til kanningar og boringar, tí sjálvandi finst olja og gass her, tá tað er í so ríkiligt mát allan vegin framvið okkara marki. Vit fara skjótt at eftirmeta alt tað stóra arbeiði, sum er gjørt her og fara vit so út frá tí at seta út í kortið tað, sum kann vera neyðugt at gera fyri at skapa tær røttu umstøðurnar her við Skálafjørðin at taka ímóti framtíðar oljuvinnuni."
Kelda: oljan.fo


text:
(Tórbjørn Jacobsen, borgarstjóri í Runavíkar kommunu, flutti fram hesa røðu, tá sambýlið á Blikagøtu lat upp)
Tað eru bara tey fáu, sum sleppa framat tí framíhjárættinum at vaksa upp í einum øki, sum áhaldandi flytur seg mennandi fram á leið. Fyri hálvari øld síðani var hesin syðri eystari armurin á Skálafjørðinum í stóran mun íbúðarøki hjá traðarmonnum og teirra familjum, spjødd kring um í økinum í stórari fjarstøðu, í gerðum og á traðum, har tey breyðføddu seg við kúgv, fenaði, útróðri og onkrum handans arbeiði annars, sum var til at taka. Um hesa tíðina stíga stórir hugsjónarmenn fram í ljósan dag, í vinnu, skúla og býarætlan, teir síggja stóru møguleikarnar í økinum, á sjógvi og landi, og liggja ikki á boðunum. Ein balkaniseraður traðarkulturur skal gerast ein býur tey næstu nógvu árini. Tað hevur verið eitt sjáldan privilegium hjá okkum øllum at sleppa at vera við í tí unikka at byggja ein bý upp frá at kalla ongum.
Nú triðji størsti býur í landinum, og um hálva øld, við rímiliga stórari vissu, næststørsti býurin í landinum, í hølunum á høvuðsstaðnum. Tað hvílir stór ábyrgd á okkum, sum nú manna býin, serliga okkum sum umboða borgararnar í býráðnum, at virka fyri áhaldandi menning, at laða soleiðis upp í varðan, at hóttafall ongantíð kemur á framburðin. Tað ræður um at líta út so víðan, nakað væl fram um nøsina og gerandisdagin í dag, tað er uppgávan hjá politikarunum. Vit vita, at ein býur hevur tørv á nógvum ymiskum funktiónum, skulu íbúgvarnir rópa seg uppá at búgva í einum slíkum. Og vit eru ávegis á fleiri mótum. Í dag verður eitt trivaligt klípi lagt afturat, og hesin dagurin ger býin væl størri og rúmari, enn hann var frammanundan.
Runavíkar kommuna hevur í áratíggju havt ein sera positivan hugburð, ja, verið í broddi fylkingar, táið tað snýr um at implementera fólk í samfelagið, sum onkursvegna eru menningartarnað ella bera brek. Hetta broytti býin tann rætta vegin, mentanin bleiv ein onnur, og tað hevur verið ein fragd at møta hesum fólkunum á gøtuni, práta við tey og ikki minst at arbeiða saman við teimum. Sagt verður, at sosiala støðið í einum samfelag skal mátast eftir, hvussu samfelagið tekur hond um tey, sum ikki eru útborin til heilt at megna tilveruna av sær sjálvum á sama hátt sum tey frísku og ferðugu, ið eiga at standa uppi av sær sjálvum og væl tað, soleiðis at orka og rúm eisini verður til og fyri teimum, ið ikki eiga tann førleikan til fulnar.
Tað eru gingin nakað nógv ár síðani júst hendan verkætlanin kom undan kavi á fyrsta sinni. Samskifti tók seg upp ímillum landsmyndugleikan, sum varar av økinum, og Runavíkar kommunu, um møgulekan fyri at fara undir at smíða nýggjar íbúðir til fólk við menningartarni í økinum. Aðrar kommunur í grannalagnum vóru eisini áhugaðar, men landsstýriskvinnan, sum tá vardi av almannamálum, Annika Olsen, segði, at út fra eini heildarmeting tók hon avgerðina um at taka av tilboðnum frá Runavíkar kommunu at byggja vardu bústaðirnar í Runavík.
Fyri sløkum fýra árum síðani – hin 17. august 2012 – vitjaði táverandi landsstýriskvinnan í hesum økinum, her vit nú standa, saman við Magnusi Rasmussen, borgarstjóra, og Kristiani Gaardbo, táverandi formanni í sosialu nevnd Runavíkar býráðs, og greitt var, at nú varð farið undir at byggja nýggj heim, ið skuldu tillagast tørvinum hjá tí einstaka. Og týdningarmikið var at skapa heim, sum bæði geva tryggleika og rúm fyri sjálvbjargni, sagt varð eisini, at talan bleiv um smærri sjálvstøðugar íbúðareindir í einum vardum umhvørvi. Hvør íbúðareindin skuldi hava dur, vesi við bað, køk/stovu og sovikamar við atgongd til felagshølir. Tá varð roknað við, at vardu íbúðirnar eftir ætlan skuldu vera lidnar á vári 2014.
Fyri sløkum trimum árum síðani – hin 03. juni 2013 – vóru vit nakað nógv, sum høvdu leitað okkum út í hetta óbygda lendið. Annika Olsen loysti fyrsta flagið og tey bæði Magnus Rasmussen, borgarstjóri, staðfestu við einum handartaki, at nú var leyst og liðugt, klárt at byggja. Eftir tað var farið oman í Skúlan við Løkin, har tekningarnar sóust av hesum stásiliga bygninginum við 12 íbúðum, sum nú stendur liðugur og klárur at flyta inn í. Kommunurnar partur í verkætlanini hevur verið at ogna sær og at lata lendi, at byggibúgva tað og at fremja atkomuna. Á mangan hátt er hetta nú vorðið eitt eksklusivt menningarøki, nú hendan autostradan – Blikagøta - norður ígjøgnum hagalendið harumframt um skamma stund gerst brúgvin til eina størri útstykking, sum er partur av norðurlendskari arkitektakapping, hvørs vinnari verður funnin í Helsinki í Finnlandi um fáar dagar. Tað grør um gangandi fót á fleiri mótum.
Samstundis sum eg fyri Runavíkar kommunu fari at takka Almannaverkinum, og øllum teimum, sum onkursvegna eiga ein lut í hesum, fyri at júst hendan staðsetingin varð vald, fari eg at ynskja komandi brúkarunum blíðan byr frameftir, nú tit hava fingið tak yvir egið høvur. Ivaleyst hava tit verið ótolin, sum ikki einaferð kom tað nakað í drag, somikið betri er tað, nú dagurin kom, og alt stendur so stásiligt frammanfyri eygum tykkara og okkara. Vit, sum dagliga møta tykkum á gongubreytunum, hava nú ikki varnast nakran mistrivna, tvørturímóti, men nú vóru nøkur ár á Rásini hjá nøkrum tykkara, og uppaftur fleiri úti undir væðingini í Tryggingarbygninginum á havnarlagnum hjá fleiri tykkara, vorðin nógmikið. Her uppi verður annað lag, við besta útsýninum yvir fjørðin og út á Toftavatn, eitt meiri hóskandi stað kundi ikki verið funnið til staðsetingina. Aðrastaðni hevði man sagt, at hetta var hin mest mondæna adressan í býnum.
Við hesum orðum fari eg at ynskja okkum øllum hjartaliga til lukku við átakinum, og skuldi Almannaverkið havt tørv á góðum samstarvi frameftir kenna bæði Eyðgunn Samuelsen og Edvard Heen telefonnummarið hjá Runavíkar kommunu. Ein kommuna sum til eina og hvørja tíð er fús at fara undir nýggj átøk, annaðhvørt einsamøll ella saman við øðrum. Málið er støðugt, at Runavíkin skal mennast og rúmkast.


text:
Hendan vikan hevur verið pakkað við øllum møguligum praktiskum ørindum og uppgávum, og tað kennist ikki sum vikuskiftið stendur fyri durum (kebab) í morgin. Og so slettis ikki tá eg skal luttaka í einum tiltaki fríggjakvøldið. Tiltakið er Hjúnatos
, verður í Føroyingahúsinum í Keypmannahavn og snýr seg stutt sagt um hjúnalag, samkynd og lóggávur í Føroyum. Eg fari at tosa um átrúnaðarligu grundgevingarnar, ið verða nýttar í kjakinum. Tað fer at vera feitt og áhugavert! Tú burdi komið um tú ert í Keypmannahavn.
Og nú til mynda-spamm henda produktiva hósdag:
Trýst á 'Read more' fyri at síggja fleiri myndir


text:
Álmanakkin í Nám X 2016-17
05. Sep 2016
Við at klikkja á fíluna niðanfyri
les meir
Myndarøð: SkúlaFM 2016
04. Mar 2016
Fríggjadagin 4. mars var ein fullsettur salur í Norðurlandahúsinum karmur um finaluna til SkúlaFM 2016 - kappingin í íverksetan millum føroyskar fólkaskúlar.
les meir
Nám X sjóðar saman fyri 6.ferð
18. Aug 2015
Mánadagin 17. august byraði skúlaárið 2015-2016. Eisini í Nám X byrjaðu nýggir næmingar - einir 170 í tali. Og í dag - 18. august var...
les meir
Prógvhandanin
24. Jun 2015
Prógvhandanin verður í dag, mikudagin 24.juni, klokkan 17.00 í skúlahøllini...
les meir
Myndir: Seinasti skúladagur
22. Mai 2015
Fríggjadagin var seinasti skúladagurin kring landið. Nám X hevur nú rundað tey fyrstu 5 árini og var skúlin vertur fyri hábærsligari løtu saman....
les meir
SkúlaFM í íverksetan verður í dag!
27. Feb 2015
Í dag verður stóra finalan í SkúlaFM, har skúlanæmingar í framhaldsdeildini kring landið fara at kappast um at vinna Gullfræið frá Íverksetarahúsinum. SkúlaFM er árliga kappingin fyri skúlanæmingar kring landið, har næmingarnir sleppa at royna seg við ítøkiligum vinnuligum verkætlanum. Síðan.......
les meir
Myndir: Nám X-arar sláa tunnu
19. Feb 2015
...
les meir
Vetrarroyndin
16. Jan 2015
Viðheft er yvirlitið til vetrarroyndina. Royndin er fyri teir flestu næmingarnar frá mánadegnum 19. januar til og við mikudagin 21. januar. Hósdagin og fríggjadagin er vanlig skúlagongd.


text:
U17 gentur leiktu mánakvøldið móti MB í Miðvági. Úrslitið var 5-0 til okkara gentur. Rebekka Benbakuora gjørdi hattrikk, meðan Milja R. Simonsen og Marjun undir Kletti skutu hvør sítt mál.
Genturnar liggja fremstar í kappingini við fullum stiga tali og eini málúrtøku uppá + 25.
Tær ið leiktu mánadagin vóru: Marjun undir Kletti, Milja R. Simonsen, Bára Brekká, Rannvá Mortensen, Lív F. Arge, Hildur Egilsdóttir, Annika Dam, Rebekka Benbakoura, Rebekka Múller, Sólrun Thomsen, Kristina Jacobsen og Anja Petersen.
Okkara kvinnur vóru greitt omaná og vunnu ein sannførandi 4-0 sigur. Elin Maria Isaksen skoraði tvey mál, meðan Milja R. Simonsen og Anitha Mortensen skoraðu hvør sítt.
Kvinnurnar liggja fremstar í kappingini í 2. deild við fullum stigatali, 27 stig og eini málúrtøku uppá pluss 39 mál.
Tær ið leiktu fríggjakvøldið vóru hesar: Nina Davidsen, Marita Johannesen, Marjun undir Kletti, Anitha Mortensen, Milja R. Simonsen, Bára Brekká, Eilin Hansen, Elin Maria Isaksen, Annika Dam, Bjørt Magnussen, Ester Petersen og Ása úr Dímun.
Vit fegnast um góðu gondina hjá U17 og kvinnunum sum heilt og hjartaliga til lukku við frálíku sigrunum.


text:
Hvussu nógv Jehova vitni eru í øllum heiminum?
Hvussu telja tit tykkara limir?
Vit telja bara tey við, sum boða um Guds ríki hvønn mánað. (Matteus 24:14) Tað fevnir bæði um doypt Jehova vitni og tey, sum eru góðkend at taka lut í boðanararbeiðinum, sjálvt um tey ikki eru doypt enn.
Skal mann gjalda fyri at gerast limur?
Nei. Pengar hava ongan týdning fyri, um fólk verða limir ella fáa serligar uppgávur og framíhjárættindi í okkara samskipan. (Ápostlasøgan 8:18-20) Tey, sum lata stuðul, eru sum oftast ónavngivin. Eftir førimuni stuðla øll Jehova vitni sjálvboðin okkara heimsumfatandi arbeiði bæði við tíð, orku og ognum. – 2. Korintbræv 9:7.
Hvussu vita tit, hvussu nógv eru virkin í boðanini?
Hvønn mánað boða Jehova vitni síni egnu samkomu frá, hvat tey hava avrikað í boðanini. Tað gera tey sjálvboðin.
Fráboðanirnar verða taldar upp, og tølini send deildarskrivstovuni í økinum. Deildarskrivstovan sendir síðani høvuðsskrivstovuni samanløgdu tølini fyri hvørt land ella øki.
Tá ið tænastuárið * endar, sæst, hvat størsta talið á Jehova vitnum er í hvørjum landi sær. Leggja vit hesi tølini saman, fáa vit at vita, hvussu nógv Jehova vitni eru í øllum heiminum. Fráboðanir úr hvørjum einstøkum landi eru at síggja undir „Kring heimin“ á okkara heimasíðu. Hesar fráboðanirnar gleða okkum, á sama hátt sum líknandi fráboðanir gleddu tey fyrstu kristnu. – Ápostlasøgan 2:41; 4:4; 15:3.
Telja tit tey við, sum koma saman við tykkum, men ikki taka lut í boðanararbeiðinum?
Nei, vit telja tey ikki við sum Jehova vitni, men gleðast kortini um, at tey ganga á møti hjá okkum. Tey flestu av teimum eru við á árligu høgtíðini til minnis um Jesu deyða, og tað ber til at fáa eina hóming av, hvussu nógv tey eru, um vit samanbera talið á øllum, sum koma á hetta serliga møtið, við talið á Jehova vitnum. Í 2017 vóru til samans 20.175.477 við á høgtíðini.
Nógv, sum ikki ganga á møti hjá okkum, kanna Bíbliuna saman við okkum. Í 2017 høvdu vit hvønn mánað 10.071.524 heimabíbliuskeið, og á summum skeiðum vóru fleiri luttakarar.
Hví siga myndugleikarnir viðhvørt, at tað eru fleiri Jehova vitni, enn tit siga?
Hagtølini hjá myndugleikunum eru ofta grundað á tað, sum fólk siga, tá ið tey verða spurd, hvønn trúarbólk tey hoyra til. Til dømis sigur ein hagstova í USA, at tey í síni kanning „royndu at finna út av, um tey spurdu mettu seg sjálv at hoyra til ein trúarbólk“, og tey leggja aftrat, at tey endaligu tølini eru grundað á „persónligar áskoðanir heldur enn á veruleikan“. Men sjálv telja vit bert tey við, sum boða gleðiboðskapin og boða samkomuni frá, hvat tey hava avrikað. Vit telja ikki tey við, sum bara siga seg vera Jehova vitni.


text:
Kjakansari: Dionysus
hp segði :Onkursvegna haldi eg, at Erik Oluf Andersen og onnur, id valdu meiningar Sjúrds, tá hann hevdi eitt "E" á vimplinum, men sum nú vendu meiningum hansara bakid, standa eftir sum størri vingliskøltar ein høvudspersónurin! Eydsæd er tó, at fleiri helst fylgdu meiningum Sjúrds frá "E" til "C". Áhugavert!
hugo segði :Kanska "sømiliga" skrivingin hjá EOA og serliga næstformanninum í Tjóðveldi um Sjúrð í seinastuni, hava koppað nakrar stemmur yvir til nývalda fólkatingsmannin. Í so fall er tað er væl klárað.
Næstformaðurin í Tjóðveldi og Annita Fríðriksmørk hava helst stuðlað Sjúrði væl. Teirra viðmerkingar hava verið taktiskt tápuligar.
Hann er ótrúverdigur, tí hann hevur prædika um flokksdisiplin og loyalitet - men dumpaði á hesum økinum eisini.
Erik Oluf Andersen segði :Sjúrður brúkti tjóðveldisatkvøður til at umboða Javnaðarflokki - longri er tann søgan ikki - tí hevur hann einki trúvirði.
JN segði :Tá man hevur gjørt eitt slíkt U-sving einaferð, er væl einki í vegin fyri at gera tað aftur.
Man er væl ikki ein steinur...
Nú ert tú komin so ofta við hesum pástandinum EOA, at eg haldi at tú skyldar okkum at præcisera akkurát nær og í hvørjum máli Sjúrður hevur atkvøtt ørvísi hesar 24 dagarnar, enn hann vildi, um hann framvegis var í Tjódveldi. Eg loyvi mær at ivast í, um tú kannst finna nakað ítøkiligt dømi.
Kjakarar til staðar her: No registered users


text:
Seinast liðini hittust, vann Víkingur heili 7-1, so allarhelst hildu tey flestu, at Víkingur fór at gera bart og sostatt gerast annar parturin í steypafinaluni seinni í ár.
Men U14 dreingirnir hjá HB stríddust væl og smæddust ikki burtur. Spælið í fyrra hálvleiki var rættiliga javnt.
Í fyrra hálvleiki kendi ein av leikarunum hjá gestunum seg noyddan at brúka neyðbremsuna, og dómarin var eirindaleysur og vísti leikaranum av vøllinum, og við einum fleiri á vøllinum fingu vit meiri spæl í dystinum. Nakað áðrenn útvísingina hevði Hans Jákup Annfinsson lagt HB á odda eftir eitt vælspælt álop í vinstru síðu.
Málmenninir hjá báðum liðunum fingu seg royndar, tí spælið var sera málsøkið. Tá avtornaði skoraðu vit tvey mál, meðan Víkingur einki fekk. Hans Jákup skoraði bæði málini fyri HB.
Í finaluni 24. august skal HB liðið leika móti NSÍ ella KÍ. Vit fegnast og ynskja hjartaliga til lukku við flotta hálvfinalusigrinum og bestu eyðnu í finaluni.
Myndir: Turið Láadal Sejersdótir og Finnbogi Arge


text:
Sera væleyðnaður fótbóltsskúli
Ymiskt02-07-2013 - Jónfinn Petursson
Í farna vikuskifti, fríggjadagin 28. og leygardagin 29. juni vóru 275 glaðir og spentir ungdómar og børn, møtt til fótbóltsskúla í Gundadali.
Til at halda skil á øllum hesum ágrýtnu ungu fótbóltsskúla-næmingunum, høvdu um 50 fólk bjóða seg fram. Venjarar, leiðarar og hjálparfólk annars høvdu hendurnar fullar allar dagarnar.
Aftaná tiltakið fingu luttakararnir eitt heiðursprógvu um luttøkuna, umframt at hava vant fótbólt og hugna sær við javnaldurm og javnlíkum í tveir frálíkar dagar.
Veðrið var til vildar og frá samskiparanum av tiltakinum, Milan Chimburovic, frættist at alt gekk sum eftir ánni. Samstundis skulu vit minnast at takka øllum ið hjálptu til og ikki minst takka øllum luttakarunum fyri góðan áhuga og fyrimyndarligan frambur.
Vónandi fer hetta góða tiltakið at sita væl goymt í minninum á øllum ið luttóku, hjálptu og annars gjørdu dagarnar til nakað heilt serligt.
Myndir: Milan Chimburovic & Rakul Hansen


text:
Páskatúrur í Fuglafirði apríl 2014 51 vognar
Vit komu til Fuglafirðar uml kl 21 mikukvøldi, so tá vit høvdu sett vognin
uppá pláss, fóru vit ein túr at lurta eftir campingorkestrinum :o)
Inglish Brekfast ja ja Nokso nógvur vindur var í nátt
Lars og Birgit á vitjan
Uml 50 vognar komnir, Jóhann sigur at tað koma einar 15-20 vognar afturat
Tummas Heri og Herlon
Vit hava sangheftini við, Jóhann leitar :o)
Grilling á skránni :o)
Tummas Heri hyggar um til Ragna kemur norður :o) Spaseritúr
Ellisakfør í Fuglafirði
Sjúrður og Britt splintunýggjan campingvogn
So er komsamanveitslað
Rannvá Vesturklett sang mega gott
Hesin úr Klaksvík hevði skemt og spurnarkapping :o)


text:
Fyri tveimum árum síðani var B36 liðið betri enn vit,
men í fjør hendi so tað, at HB fyri fyrstu ferð í nógv ár fór frammum á stigatalvuni
og vann bronsuna nøkur stig frammanfyri grannarnar.
Tað
var tí við spenningi, at farið var í Gundadal hesa góðveðursløtuna at vita, um
HB framvegis hevði munin.
Og HB-viðhaldsfólk fóru ikki misnøgd heimaftur.
Okkara lið var snøgt sagt nógv betri enn B36, og úrslitið 5-0 sigur bert hálvan
sannleikan, tí tað kundi eins væl verið tvífalt so nógv mál á muni.
HB kvinnurnar vassaðu í
møguleikum, men Vivian Spange Larsen í B36 málinum var framúr og bjargaði fleiri upplagdar møguleikar.
Hálvleikstøðan
var 2-0. Lív F Arge skeyt brotsspark til 1-0, og Milja R Simonsen skeyt ein
returbólt, sum hevði rakt stongina, upp í nettakið til 2-0.
Heidi
Sevdal hevði verið nær við fleiri ferðir í fyrra hálvleiki, men í seinna
bragdaði. Fyrst breyt hon sær veg gjøgnum verjuna til 3-0, og síðan sendi hon
eitt flott langskot eftir jørð dygst úti við vinstru stong til 4-0. Hattrikkið varð við einum frálíkum langskoti, sum endaði uppi í sjálvum
trý-arinum.
Við hesum fingu kvinnurnar hjá Allan eina frálíka byrjan uppá kappingna. Hjartaliga til lukku og sera flott avrik.
KOYR Á, HB!!!
HAGTØLINI
Kvinnur 1. deild, 1. umfar sunnudagin 23. mars 2014 kl. 16:00 í Gundadali
HB –B36 5-0 (2-0)
1-0 Lív F. Arge 16’
2-0 Milja R. Simonsen 12’
3-0 Heidi Sevdal 49’
4-0 Heidi Sevdal 60’
5-0 Heidi Sevdal 63’
Liðið: Nina Davidsen – Anitha K. Mortsensen (Marjun
undir Kletti 51), Milja R. Simonsen, Heidi Sevdal (liðsk.), Lív F. Arge, Elin
Maria Isaksen, Hildur Egilsdóttir (Edith Maria Samuelsen 70), Bjørt H.
Magnusen, Liljan av Fløtum Petersen, Sólrun Thomsen (Eilin S. Hansen 51) og
Rebekka Benbakoura
Óbrúktir eykaleikari: Annika Dam
Á beinkinum: Allan Dybczak og Ríkin N. Djurhuus
Gult kort: Lív F. Arge
Dómari:
Jógvan S.
Heinesen
Hjálpardómarar: Fróði Jensen og Ragnar Joensen
Myndir: Rakul Hansen


text:
Bólkavenjingar fyri hjartasjúklingar
Bólkavenjingin er til tín, sum er rakt/ur av hjartasjúkum og t.d. hevur fingið ballón ella By-pass skurðviðgerð.
Venjingin er løgd til rættis av fysioterapeutum, ið hava nomið sær útbúgving á lærdum háskúla innan venjing og heilsu.
Vit leggja til rættis og vegleiða teg í einari nágreiniligari venjingarskrá. Venjingin tekur útgangsstøði í tørvinum hjá tí einstaka.
Pláss er fyri 6 luttakarum á hvørjum liði.
Venjingin er 2 ferðir um vikuna í 10 vikur. Ein kanning verður gjørd áðrenn fyrstu venjing og aftaná 10 vikur.
Eitt munadygt venjingarsekið er við til at tryggja tær ein øktan førleika at klára gerandisdagin og hjálpa við at fyribrygja hjáárin av sjúkuni.